Die sanger het voorheen aan Maroela Media vertel die sukses van sy musiek lê in die eerlikheid van storievertel. Dié eerlikheid het hy geleer ná die dood van sy meisie 'n dekade gelede: Dit was in baie opsigte 'n tyd van onbeskryflike seer maar ook van rou eerlikheid, het hy gesê.
Nou is daar g'n terugdraai nie, vertel hy. Elke liedjie wat in dié proses geskep word, vertel 'n staaltjie uit sy lewe. "Elke liedjie is 'n storie – dis iets wat jy skep uit 'n gebeurtenis. Ek sing oor dinge wat met my gebeur of wat met mense om my gebeur; ek is baie eerlik oor wie ek is en oor die dinge wat ek voel. Ek dink mense vind aanklank by die musiek omdat dit gaan oor mense; my mense en ander mense – en dit is presies wat die waarde van eerlikheid is. Jy beteken bloot meer vir mense," vertel hy.
Sy vorige album, Dis wie ek is, het sterk gefokus op die tema van liefde en om die reise daar rondom. Boucher sê dié album delf eerder filosofies in die lewe met die doel om iets vir luisteraars te beteken.
"Ja," lag hy. "Dis baie moeilik om 'n liedjie te skryf sonder die konsep van liefde of liefde as tema. Maar dié keer het ek 'n doelbewuste besluit gemaak om 'n ander rigting in te slaan. Ek het hierdie keer paadjies bewandel wat eerder die liefde vir die lewe beskryf as om 'n liefdesverklaring te wees. En dit kom weer terug na die eerlikheidsaspek van die album – ek was nie in 'n stadium in my lewe om noodwendig love songs te skryf nie.
"Ek het drie weke lank net by die see en in die Bosveld rondgeloop om al my woorde te ontvang uit die stilte onder die wolke, die bos en die see. Al die liedjies is gebeurtenisse wat ek wou oorvertel."
Tussen die albumhoogtepunte is 'n verwerkte weergawe van "Ons is mekaar sinne", nuwerwets gepoets deur Danny Smoke en Johan Vorster.
Die sanger het sy eie weergawe van die Jan Blohm-liedjie "In wens" en ook die Bruce Springsteen "Tougher than the Rest" ingesluit. Daar is ook 'n duet saam met Jan Rhaap, getiteld "Huisie in die bos" in die album.
"Bruce Springsteen se 'Tougher than the Rest' is sonder twyfel een van my gunstelingliedjies van alle tye. Ek het probeer om my eie stempel op die liedjie te druk en is bly dat ek dié liedjie uiteindelik ook in 'n album kon insluit. Die ander liedjies dra ook elkeen vir my besonderse betekenis – en ek hoop dat die luisteraars ook iets daarvan kan wegneem nadat hulle daarna geluister het."
Onthou jy om jonk' was vroeër in no. 2-posisie op Musica se treffersparade.
Loer hier onder na die gewilde liedjie, dis 'n treffer musiekvideo:- Juan Boucher – Onthou Jy Om Jonk'